
RAPORT

asupra proiectului de Lege pentru ratificarea Acordului între Guvernul României şi Guvernul Republicii Bulgaria privind controlul în comun al trecerii frontierei, semnat la Bucureşti la 21 decembrie 2006

1. În conformitate cu prevederile art. 95 din Regulamentul Camerei Deputaţilor, republicat, Comisia pentru apărare, ordine publică şi siguranţă naţională a fost sesizată spre dezbatere pe fond cu proiectul de Lege pentru ratificarea Acordului între Guvernul României şi Guvernul Republicii Bulgaria privind controlul în comun al trecerii frontierei, semnat la Bucureşti la 21 decembrie 2006, trimis cu adresa nr. PL.x. 262 din 23 aprilie 2007 şi înregistrat cu nr.32/332 din 25.04.2007.


Consiliul Legislativ, cu nr. 434/30.03.2007, a avizat favorabil proiectul de lege.
Proiectul de lege are ca obiect de reglementare stabilirea unui cadru bilateral de cooperare care, prin efectuarea în comun a controlului la frontiera de stat, să conducă atât la fluidizarea traficului la frontieră cât şi la o mai eficientă alocare a resurselor utilizate de fiecare dintre părţi pentru exercitarea controlului. 

2. Proiectul de lege face parte din categoria legilor ordinare, potrivit prevederilor art. 73 din Constituţia României, republicată.
3. La dezbateri a participat, în conformitate cu prevederile art. 54 şi 55 din Regulamentul Camerei Deputaţilor, republicat, domnul Adrian Popescu, directorul Direcţiei juridice a Poliţiei de Frontieră.
4. La lucrări au fost prezenţi 18 deputaţi din totalul de 24 de membri ai Comisiei. 

    Raportul Comisiei a fost adoptat cu unanimitate de voturi.
5. Potrivit prevederilor art. 75 alin. (1) din Constituţia României, republicată, şi ale      art. 92 alin. (8) pct.1 din Regulamentul Camerei Deputaţilor, republicat, Camera Deputaţilor este Prima Cameră sesizată.

În urma dezbaterii, în şedinţa din 2 mai 2007, Comisia propune Plenului Camerei Deputaţilor adoptarea acestui proiect de lege, în forma prezentată.
Preşedinte, 

 Costică Canacheu 
Red. Anca Daria Cotoc

Către

BIROUL PERMANENT AL

CAMEREI DEPUTAŢILOR


Vă înaintăm, alăturat, RAPORTUL asupra proiectului de Lege pentru ratificarea Acordului între Guvernul României şi Guvernul Republicii Bulgaria privind controlul în comun al trecerii frontierei, semnat la Bucureşti la 21 decembrie 2006, trimis cu adresa nr. PL.x. 262 din 23 aprilie 2007 şi înregistrat cu nr.32/332 din 25.04.2007.


În raport de obiectul şi conţinutul său, proiectul de lege face parte din categoria legilor ordinare.
Preşedinte, 

Costică Canacheu

